Συντεταγμένες: 40°11′31″N 22°25′58″E﻿ / ﻿40.19194°N 22.43278°E﻿ / 40.19194; 22.43278

Εικόνα από το καρναβάλι της Βροντούς
Η **Βροντού** είναι ημιορεινή κωμόπολη του νομού Πιερίας, σε υψόμετρο 120 μέτρων, που έχει 2.000 περίπου κατοίκους (απογραφή 2011). Υπάγεται διοικητικά στο Δήμο Δίου Ολύμπου και βρίσκεται νοτιοδυτικά της Κατερίνης. Απέχει από την Κατερίνη 16 χιλιόμετρα. Είναι κτισμένη κοντά στο ρέμα της Αγίας Τριάδας και έλαβε την ονομασία της από τη δυνατή βοή του νερού, που έρεε ορμητικά από τον Όλυμπο.

Σε μικρή απόσταση από το σύγχρονο χωριό και σε υψόμετρο 400 μ. βρίσκεται η *Παλιά Βροντού*, από την οποία σώζεται σε καλή κατάσταση μόνο ο διατηρητέος ναός του Αγίου Νικολάου.

Η Βροντού είναι η είσοδος του Ολύμπου από τη βόρεια πλευρά του μυθικού βουνού. Πολλοί ορειβάτες με αφετηρία τη Βροντού προσεγγίζουν τις πανέμορφες κορυφές του Ολύμπου. Πριν την είσοδο στον Όλυμπο, στην τοποθεσία Άγιοι Απόστολοι, υπάρχει το Κέντρο Ενημέρωσης του Εθνικού Δρυμού Ολύμπου και οι εγκαταστάσεις του Ορειβατικού Συλλόγου Βροντούς, για χρήσιμες πληροφορίες. Στα 1100μ. υψόμετρο λειτουργεί το ορειβατικό καταφύγιο "Κρεβάτια" (προσέγγιση μονοπάτι 1,5 ώρα, αυτοκίνητο μισή ώρα) με δυνατότητα διανυκτέρευσης και φαγητού. Κρατήσεις και πληροφορίες στο τηλεφωνικό κέντρο του δήμου Δίου Ολύμπου.

Τρία μεγάλα ρέματα, με εντυπωσιακούς καταράκτες, της Αγίας Τριάδας, της Αγίας Κόρης και του Αράπη, τροφοδοτούν με άφθονα και γάργαρα νερά τους ταμιευτήρες ύδρευσης και άρδευσης της Βροντούς και των άλλων πέντε χωριών της Δημοτικής Ενότητας Δίου, ακόμα και της Κατερίνης.

Υποδομή
-------

Το ομώνυμο Δημοτικό Διαμέρισμα έχει έναν οικισμό, με 2.081 κατοίκους. Έχει νέο ιατρείο, οκταθέσιο Δημοτικό Σχολείο, ένα Νηπιαγωγείο, Πολιτιστικό Σύλλογο και Αθλητικό Μορφωτικό Σύλλογο, με την επωνυμία "Ο Όλυμπος". Στο ποδόσφαιρο, στην A΄ κατηγορία του τοπικού πρωταθλήματος της Ε.Π.Σ. Πιερίας αγωνίζεται η ομάδα του χωριού "Όλυμπος Βροντούς". Κύρια ασχολία των κατοίκων είναι η καλλιέργεια καπνού, αμπελιού, ακτινιδίου και η κτηνοτροφία. Δευτερεύουσα ασχολία των κατοίκων είναι η καλλιέργεια, δημητριακών, ροδιών, μήλων, ελαιωδών καρπών κ.λ.π. Ο ΣΠΕΚΟ είναι ο αγροτικός συνεταιρισμός που ίδρυσαν οι αγρότες του χωριού.

Το 1981 ιδρύθηκε ο Πολιτιστικός Σύλλογος Βροντούς, με σκοπό, την προαγωγή του πολιτιστικού επιπέδου των κατοίκων, τη διατήρηση της παράδοσης, την προβολή της ιστορίας και της λαογραφίας του χωριού. Στεγάζεται στο πολιτιστικό κέντρο της κοινότητας που βρίσκεται στο κέντρο του χωριού.

Το 1993 ιδρύθηκε ο Ορειβατικός Σύλλογος Βροντούς με σκοπό τη γνωριμία και συνδιαλλαγή με τον Όλυμπο. Διοργανώνει κάθε Κυριακή πεζοπορίες και ορειβασίες σε διάφορες τοποθεσίες του Ολύμπου, καθώς κάθε Ιούνιο τον ημιμαραθώνιο Ολύμπου.

Στο χωριό εδρεύει και ο ραδιοφωνικός σταθμός "Διόνυσος FM".

Το 2007 εγκαταστάθηκε στο χωριό και μετεωρολογικός σταθμός .

Τον ίδιο χρόνο η πλατεία του Δημοτικού διαμερίσματος Βροντούς βραβεύτηκε στον πανελλήνιο διαγωνισμό της έκθεσης Polis ως η ομορφότερη πλατεία ή πεζόδρομος στην Ελλάδα μαζί με άλλες 12.

Το 2009 εγκαινιάστηκαν οι νέες εγκαταστάσεις του γηπέδου της Βροντούς (σύγχρονα αποδυτήρια, σκεπαστή κερκίδα, βοηθητικό γήπεδο, νέα περίφραξη κ.λ.π). Στα εγκαίνια έγινε φιλικός ποδοσφαιρικός αγώνας μεταξύ των βετεράνων του Πιερικού και της Εθνικής Ελλάδος.

Το 2010 έγιναν στην πλατεία του χωριού τα αποκαλυπτήρια της προτομής του φονευθέντος το Μάρτιο του 1966, προέδρου της κοινότητας, Τσιμήτρη Αθανασίου.

Ιστορικά
--------

Το χωριό αρχικά (στις αρχές του 17ου αιώνα περίπου) βρισκόταν στη θέση *Πλατύδρομος* και το όνομά του ήταν Καραβάν Σεράι, που σημαίνει "πανδοχείο" από το όνομα ενός πανδοχείου που αποτελούσε σταθμό πολλών ταξιδιωτών. Οι κάτοικοι αυτού του μικρού χωριού ονομάζονταν "Γκρέκοι" και ασχολούνταν με τη γεωργία. Γύρω στα 1700 το χωριό μεταφέρθηκε σε νέα θέση, 2 χιλιόμετρα πιο νότια και σε υψόμετρο 400 μ. στη θέση που βρίσκεται σήμερα η Παλιά Βροντού.

Την ονομασία Βροντού (αναφέρεται από περιηγητές και με το όνομα *Βροντούσα*) την πήρε το χωριό περίπου το 18ο αιώνα και την οφείλει στη βροντή που κάνει το ρέμα της Αγίας Τριάδας, κατά το πέρασμά του από το χωριό.

Εκτός από τους Γκρέκους στο χωριό εγκαταστάθηκαν πολλοί βοσκοί μετά το 1800. Αυτοί πήραν την ονομασία "Κοπατσάρηδες" και ασχολούνται αποκλειστικά με την κτηνοτροφία.

Οι Γκρέκοι και οι Κοπατσάρηδες με τους γάμους μεταξύ τους ευθύνονται για τη δημιουργία του πληθυσμού που σήμερα αποτελεί το σημερινό χωριό.

Οι κάτοικοι της Βροντούς έλαβαν μέρος στην Επανάσταση του Ολύμπου εναντίον των Τούρκων και στον Μακεδονικό αγώνα.

Ο πληθυσμός του χωριού το 1910 ανερχόταν σε 250 και το 1929 σε 639 κατοίκους περίπου.

Διοικητική ιστορία
------------------

Η Κοινότητα Βροντούς Ν. Θεσσαλονίκης ιδρύθηκε στις 30 Νοεμβρίου 1927 με το ΦΕΚ 296Α/30-11-1927 όταν αποσπάστηκε ο οικισμός της Βροντούς από την Κοινότητα Κονταριωτίσσης. Στον νομό Πιερίας υπάχθηκε το 1949. Στις 4 Δεκεμβρίου 1997 η Βροντού ως οικισμός αποσπάστηκε από την κοινότητα και υπάχθηκε στο Δήμο Δίου. Η Κοινότητα Βροντούς καταργήθηκε.

### Διατελέσαντες πρόεδροι της Κοινότητας Βροντούς

Πρόεδροι της Παλαιάς Βροντούς ήταν οι Γεώργιος Γκουνταμάνης, Κωνσταντίνος Τσιρίμπασης, Αθανάσιος Τσιμήτρης του Νικολάου και
Κωνσταντίνος Γιάντσιος.
Προδικτατορικά και επί πολλά έτη πρόεδρος της κοινότητας υπηρέτησε ο Αθανάσιος Τσιμήτρης, ο οποίος δολοφονήθηκε στις 24 Μαρτίου 1966.
Το 1975 στις πρώτες εκλογές μετά τη Μεταπολίτευση πρόεδρος της Κοινότητας εξελέγη ο Ιωάννης Δημόπουλος. Τελευταίος πρόεδρος εξελέγη το 1994 ο Βασίλειος Ι. Σπανός. Όλες οι εκλογές έγιναν σε έναν γύρο.

|  |  |  |  |
| --- | --- | --- | --- |
| **Από** | **Έως** | **Όνομα** (γέννηση-θάνατος) | **Σημειώσεις** |
| 1950 | 1958 | Αθανάσιος Τσιμήτρης του Νικολάου (1903-1966) | Πρώτη θητεία. Πρώτος πρόεδρος της (νέας) Βροντούς. |
| 1959 | 31 Δεκεμβρίου 1961 | Χρήστος Παπαχρήστος του Δημητρίου (1914-1979) |  |
| 1 Ιανουαρίου 1962 | 24 Μαρτίου 1966 | Αθανάσιος Τσιμήτρης του Νικολάου | Δεύτερη θητεία. Επανεξελέγη το 1964. Δολοφονήθηκε εν ενεργεία. |
| 1966 | 30 Απριλίου 1967 | Χρήστος Μαλλιάρας | Αντικαταστάθηκε από τη χούντα |
| 1967 | 23 Σεπτεμβρίου 1974 | Γεώργιος Ζέτας (1922-1976) | Διορισμένος. |
| 23 Σεπτεμβρίου 1974 | 24 Μαΐου 1975 | Αλέξανδρος Κορωνίδης | Δάσκαλος, διορισμένος από την κυβέρνηση εθνικής ενότητας. |
| 24 Μαΐου 1975 | 1978 | Ιωάννης Δημόπουλος (1926-2015) | Πρώτος αιρετός πρόεδρος μεταπολιτευτικά. |
| 1979 | 1982 | Δημήτριος Σπανός (1923-2020) | Εξελέγη πρόεδρος με ποσοστό 36,5% το 1978. Επί προεδρίας του αναστηλώθηκε ο ναός του Αγίου Νικολάου στην Παλαιά Βροντού, με έρανο στη Βροντού και με συνεργασία με τις εκκλησιαστικές αρχές και τον πολιτιστικό σύλλογο. |
| 1983 | 1986 | Αθανάσιος Τσιανάκας του Κωνσταντίνου | Νικητής των εκλογών του 1982 με ποσοστό 51,08%. |
| 1987 | 31 Δεκεμβρίου 1990 | Νικόλαος Καλαϊτζής του Α. | Νικητής των εκλογών του 1986 ήταν ο Δημήτριος Δημαλής. |
| 1 Ιανουαρίου 1991 | 31 Δεκεμβρίου 1994 | Παναγιώτης Γιάντσος | Κέρδισε τις εκλογές του 1990 με ποσοστό 51,16%. |
| 1 Ιανουαρίου 1995 | 31 Δεκεμβρίου 1998 | Βασίλειος Σπανός του Ιωάννη (19??-2020) | Τελευταίος πρόεδρος της Κοινότητας Βροντούς ως την κατάργησή της και την προσάρτησή της στον Δήμο Δίου. Απεβίωσε στις 7 Σεπτεμβρίου 2020.. |

### Πρόεδροι Τοπικού Συμβουλίου από 1999 έως 2010 και Δημοτικής Κοινότητας από 2011 έως σήμερα

* 1999 - 2002 Βασίλης Σπανός του Ιωάννου (19??-2020)
* 2003 - 2006 Βασίλης Σπανός του Ιωάννου (19??-2020)
* 2007 - 2010 Ιωάννης Τσανάκας του Γεωργίου
* 2011 - 2014 Γιώργος Πανωλής του Κων.
* 2014 - 2019 Παναγιώτα Τζιάφα-Κουρινιώτη
* 2019-σήμερα: Δημήτριος Κορινιώτης του Αθ.

Πολιτισμός και αξιοθέατα
------------------------

Ο κεντρικός ναός της Βροντούς είναι ο Άγιος Νικόλαος. 

### Πολιτιστικές εκδηλώσεις

Στο ρέμα της Αγίας Τριάδας, λαμβάνει χώρα το "ρίβερ πάρτι Ολύμπου" κάθε καλοκαίρι.

  

Την Τρίτη μέρα του Πάσχα στην Παλιά Βροντού αναβιώνει το "τραπέζι της Αγάπης". Προσφέρεται στους επισκέπτες γίδα βραστή, φασολάδα και κρασί. Το τραπέζι συνοδεύεται από πλούσιες μουσικοχορευτικές εκδηλώσεις.

### Ναοί

Η Αγία Τριάδα βρίσκεται στο δρόμο προς την Αγία Κόρη, σε απόσταση περίπου 4 χλμ. από τη Βροντού και σε υψόμετρο 500μ. Κτισμένη πάνω στο βράχο, σε μια απότομη πλαγιά, η Μονή της Αγίας Τριάδας χτίστηκε το 14ο αιώνα. Σήμερα είναι ένα ξωκλήσι, που συγκεντρώνει πλήθος επισκεπτών, οι οποίοι εντυπωσιάζονται από τη θέα προς τις απότομες βουνοκορφές του Ολύμπου.Άλλα ξωκλήσια είναι ο Άγιος Δημήτριος και η Αγία Παρασκευή.

Ο Άγιος Νικόλαος είναι κηρυγμένο διατηρητέο μνημείο. Είναι λιθόκτιστος ναός με ξυλόγλυπτο τέμπλο και καμπαναριό και βρίσκεται στον ερειπωμένο οικισμό της Παλιάς Βροντούς. Χτίστηκε γύρω στο 1700 και ανακαινίστηκε το 1879.

Η Αγία Κόρη είναι ένα προσκύνημα αφιερωμένο σε μια άγνωστη κόρη, η οποία κατέφυγε εκεί για να ξεφύγει από τους Τούρκους. Βρίσκεται σε απόσταση 5 χιλιομέτρων από το χωριό. Ένα μονοπάτι με 173 σκαλιά κατηφορίζει σε μια από τις πιο εντυπωσιακές χαράδρες του Ολύμπου. Στο εκκλησάκι τελούνται συχνά θρησκευτικές τελετές, δίπλα στην πηγή με το, κατά την παράδοση, θαυματουργό αγίασμα.

### Ορειβατικό και αθλητικό ενδιαφέρον

Στη θέση Κρεβάτια Ολύμπου Βροντούς και σε υψόμετρο 1100 μέτρα, κατασκευάστηκε και λειτουργεί ορειβατικό καταφύγιο.
Επίσης, στο ρέμα της Αγίας Τριάδας, έχουν κατασκευαστεί εγκαταστάσεις αναψυχής και άθλησης.

Παραπομπές
----------

1. ↑  Πιερικοί Αντίλαλοι » 14.04.2009 - Πραγματοποιήθηκαν τα εγκαίνια του νέου ιατρείου του Δ.Δ. Βροντούς[*νεκρός σύνδεσμος*]
2. ↑  Δύο νέοι μετεωρολογικοί σταθμοί σε Βροντού και Νέα Έφεσο[*νεκρός σύνδεσμος*], Πιερικοί Αντίλαλοι, 2 Οκτωβρίου 2007
3. ↑  Διάκριση του Δήμου Δίου στον Πανελλήνιο Διαγωνισμό για την «Ομορφότερη Πλατεία»[*νεκρός σύνδεσμος*], Πιερικοί Αντίλαλοι, 27 Νοεμβρίου 2007
4. ↑  Διοικητικές μεταβολές των ΟΤΑ, ΕΕΤΑΑ.
5. ↑  Μακεδονία, 2 Μαρτίου 1966, σελ. 1.
6. 1 2 3  Αποτελέσματα εκλογών Κοινότητας Βροντούς από το 1978 ως το 1994, ΕΕΤΑΑ.
7. ↑  Έφυγε από τη ζωή ο πρώην Πρόεδρος της Κοινότητας Βροντούς ΔΗΜΗΤΡΙΟΣ ΣΠΑΝΟΣ, Νεκρολογία Δημητρίου Σπανού από τη δημοτική σύμβουλο Μαρία Τσιμήτρη, Λευτεριά, 4 Νοεμβρίου 2020.
8. ↑  «ΒΡΟΝΤΟΥ: "ΕΦΥΓΕ" Ο ΠΡΩΗΝ ΑΝΤΙΔΗΜΑΡΧΟΣ ΒΑΣΙΛΗΣ ΣΠΑΝΟΣ». *lefteria*. 8 Σεπτεμβρίου 2020. Ανακτήθηκε στις 8 Σεπτεμβρίου 2020.
9. ↑  Γενικός Τουριστικός Οδηγός νομού Πιερίας

|  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- |
| 

| π • σ • ε
Οικισμοί του Δήμος Δίου - Ολύμπου |
| --- |
|  |
| Δημοτική ενότητα Ανατολικού Ολύμπου | 
* Άγιος Δημήτριος
* Άνω Σκοτίνα\*
* Νέοι Πόροι
* Πόροι
* Νέος Παντελεήμων
* Λεπτοκαρυά
* Παλαιός Παντελεήμων
* Παραλία Παντελεήμονος
* Παραλία Σκοτίνης
* Πλαταμών
* Σκοτίνα
 |
|  |
| Δημοτική ενότητα Δίου | 
* Άγιος Σπυρίδων
* Βροντού
* Δίον
* Καρίτσα
* Κονταριώτισσα
* Νέα Έφεσος
* Πλατανάκια
 |
|  |
| Δημοτική ενότητα Λιτοχώρου | 
* Καλύβια Βαρικού
* Λιμήν Λιτοχώρου
* Λιτόχωρον
* Μονή Αγίου Διονυσίου
* Πλάκα
 |
|  |
| 
* Έδρα: Λιτόχωρο - Ιστορική έδρα: Δίον.
* \*(Οικισμοί με μη μόνιμο πληθυσμό)
 |

 |